Source: http://www.bihon.ro/csm-oradea-a-surclasat-craiova/1618212
Timestamp: 2017-09-22 04:39:16+00:00

Document:
CSM Oradea a surclasat Craiova - BIHON
CSM Oradea a surclasat Craiova
la	21. februarie 2016 10:57
Handbaliştii orădeni au dispus de Universitatea cu scorul de 41-25, în derby-ul etapei.
CSM Oradea şi-a luat revanşa „cu vârf şi îndesat” în faţa Universităţii Craiova, echipă care o învinsese în turul campionatului cu scorul de 38-35. Orădenii s-au impus în partida de sâmbătă cu un scor categoric, 41-25, confirmând revenirea de formă după eşecul din prima etapă a returului (28-31 cu lidera CSM Făgăraş). Meciul cu U Craiova a contat pentru etapa a 16-a a Diviziei A de handbal masculin, Seria B şi a constituit un derby al rundei.
CSM Oradea a dominat întâlnirea în mod categoric, nelăsându-le nicio şansă adversarilor. După câteva minute echilibrate, în care s-a mers „cap la cap”, gazdele s-au distanţat pe tabela de marcaj, scor 10-4 (’12). Orădenii au condus la pauză cu 20-15, mărindu-şi apoi avantajul în repriza secundă. Ecartul a ajuns la zece goluri, scor 30-20 (’45), echipa gazdă făcând realmente spectacol. Antrenorul Sebastian Tudor a rulat tot lotul avut la dispoziţie, fără ca acest lucru să scadă randamentul echipei.
În ultimele şase minute, CSM Oradea a înscris nu mai puţin de opt goluri consecutive, în faţa unei echipe debusolate, care nu a mai putut să marcheze nici măcar dintr-o lovitură de la 7 metri, ratată în finalul jocului. Rezultatul înregistrat, 41-25, este elocvent pentru superioritatea netă a orădenilor din acest meci. Echipa noastră nu a putut conta în partida de sâmbătă pe aportul jucătorilor Păuna, accidentat şi Munea, nerefăcut după tăietura suferită la mâna de aruncare în meciul de la Sebeş. Au revenit în schimb Acsinia şi Niţu, care şi-au adus o contribuţie însemnată la succesul echipei lor.
„Cred că acesta a fost cel mai bun meci al echipei noastre în actualul campionat. Doresc să-i felicit pe băieţi pentru jocul de azi (sâmbătă – n.r.). Aşa cum am anticipat, echipa este în creştere şi sperăm că continuăm în acelaşi ritm. Etapa viitoare vom sta, dar apoi ne aşteaptă o deplasare dificilă la Cluj, unde vrem de asemenea să câştigăm. Dorim să avansăm în clasament şi să terminăm pe locul trei, pentru a merge la barajul pentru promovare”, a declarat după meci antrenorul CSM Oradea, Sebastian Tudor.
CSM Oradea – Universitatea Craiova 41-25 (20-15)
CSM Oradea: Nedelcu, Gale, Duma – portari; R. Radu 3 goluri marcate, Drăgan 1, Clipea 7, Crăciun 7, Haiduc 10, Acsinia 7, Szilágyi 1, Oşvat 3, Steiner 1, Niţu 1. Antrenor: Sebastian Tudor.
U Craiova: Lupiţu, Păun, Gheorghiţă – portari; Constantina 7, Ion, Luntraru 1, Zariţchi 1, Iovănescu, Ianoşi 1, Ciorogaru 2, Mitran, Mănescu 3, A. Tudor 7, Cărăgui 2, Guşatu 1. Antrenori: C. Dumitrescu, M. Popescu.
Lovituri de la 7 metri: 5-4. Transformate: 4-1.
Taguri: arena antonio alexe, csm oradea, handbal, Sebastian Tudor, U Craiova

References: CSM 

CSM 
 CSM 

CSM 
 CSM 
 CSM 

CSM 

CSM 
 csm